GroenGetrou - Weiveld Hoender
Die braaikuikens word vir die eerste twee tot drie weke van hulle lewens onderdak, in ons knus kuikenkamer vertroetel.
Sodra hulle die geel donsies afgeskud het en sterk genoeg is, word hulle op die weiveld in verskuifbare hokke geplaas. Die hoenders word elke dag na 'n nuwe, skoon porsie weiding geskuif. Hierdie holistiese boerderypraktyk speel 'n sentrale rol in die bemesting en opbou van ons weiveld. Van dagoud kuiken tot amper 9 weke-oue hoender word daar nooit enige groeihormone of antibiotika gegee nie. Ons maak gebruik van 'n spesiaal geformuleerde GM-vrye voer wat die optimale gesondheid van die hoenders verseker.
Die resultaat is groot, gesonde en smaaklike hoenders. Dit wat ons aanvanklik net vir eie huishoudelike gebruik geproduseer het, het oor die jare gegroei tot iets groter. Ons verskaf sedert die jaar 2016 heilsame hoender aan tevrede klante.
Weiveld Hoender is beskikbaar in interessante verwerkte vorms soos wors en gerookte filette, maar ook heel of opgesny in porsies. Geen water word ingespuit nie. GroenGetrou produkte bevat geen MSG, suiker, bestraalde speserye of kunsmatige versoeters nie.